ITAS Prvomajska iz Ivanca u Varaždinskoj županiji vjerojatno je jedina hrvatska tvrtka u kojoj su radnici, unatoč pljački i političkim pritiscima, neučinkovitom pravosuđu i stečaju, samo zahvaljujući svom znanju, hrabrosti i upornosti, uspjeli sačuvati radna mjesta i proizvodnju, ali i osigurati nova zapošljavanja te razvoj poduzeća.

Surađuju s Maglicom

Riječ je o tvornici koja je desetljećima proizvodila specijalne alatne strojeve za mnoga poduzeća po cijeloj Europi, no bauk loše odrađene pretvorbe i privatizacije nije ih zaobišao. Zbog pogrešaka vlasnika i menadžmenta nekad uspješno poduzeće krajem devedesetih godina došlo je u velike financijske probleme. Plaće mjesecima nisu isplaćivane, proizvodnja se urušavala, dobavljači i kupci su otkazivali, a vjerovnici imali sve manje povjerenja. Poslovni problemi kulminirali su 2005., kada je proglašen stečaj tvrtke. Bio je to šok za stotine radnika i cijeli ivanečki kraj. Pravosudni i drugi državni birokrati namjeravali su, kažu radnici, zabili zadnji čavao u lijes ITAS-a.

– To nismo mogli prihvatiti. Odlučili smo stvari uzeti u svoje ruke. Spontano smo se organizirali i odlučili da više nikome nećemo dopustiti da upropaštava naše poduzeće. Bilo je to teško vrijeme, mjesecima smo bili bez plaće i na rubu siromaštva. Mnogi su mislili da smo propali i da više nemamo nikakve mogućnosti za nastavak proizvodnje. Srećom, većina je radnika vjerovala u sebe, u znanje i sposobnost da možemo napraviti kvalitetan proizvod. Trebali smo samo organizaciju. Nismo se dali jer smo znali da će, čim je prvi dan napustimo, tvornicu zauzeti ljudi iz osiguranja, zaštitari i druge službe koje nemaju nikakve veze s našom tvrtkom. I znali smo da smo, ako se to dogodi, izgubili i tvornicu i posao i radna mjesta – prisjeća se Dragutin Varga, sindikalni povjerenik koji je danas i mentor te tehnički savjetnik za mlade radnike u ITAS-u.

Foto: Marko Jurinec/PIXSELL

Više od sto radnika preživjelo je najteže godine, a nakon proglašenja stečaja 2005. svoja su potraživanja pretvorili u suvlasničke udjele u novoj tvrtki.

– Unatoč brojnim pritiscima, uspjeli smo ustrajati u svojoj ideji. Pozivali smo i druge vjerovnike da nam se pridruže, no svi su nas odbili. I mi smo ih potom sve isplatili u nekoliko godina i danas smo čisti – ističe Varga.

Daleko od toga, dodaje, da je ITAS Prvomajska tvrtka koja se nije suočila s mnogim problemima. Prije nekoliko godina, primjerice, lošim radom menadžmenta bili su dovedeni u jako tešku situaciju.

Još se nije dogodilo da smo prava iz kolektivnog ugovora smanjivali. Za to nema razloga jer je svatko od 170 radnika suvlasnika zapravo sam sebi gazda

– Tada smo mi radnici na skupu odlučili da direktoru damo otkaz, dovedemo novog, a svoje plaće smanjimo na minimalac kako bismo spasili proizvodnju i radna mjesta. I vjerojatno smo jedina tvrtka u kojoj su radnici direktoru dali otkaz! Bio je to pravi potez. Kod nas, naime, nema mjesta za neradnike i zabušante – dodaje Varga.

Teška situacija trajala je nekoliko mjeseci. Danas imaju veću proizvodnju, zarađuju više i otvaraju nova radna mjesta. Izvoze u Njemačku, Italiju, Englesku, Rusiju, Venezuelu i SAD, a rade i za tvrtku u Njemačkoj kojoj je vlasnik Anton Maglica, poznati američki poduzetnik hrvatskih korijena. Najviše proizvode za alatnu industriju. Riječ je o numerički upravljanim strojevima (NC i CNC) glodalicama koji se koriste u izradu dijelova za automobilsku industriju te za proizvodnju dijelova samog alatnog stroja. Za južnoameričko tržište, pak, proizvode strojeve isključivo za potrebe automobilske industrije.

Lani su zaposlili 40 novih, mladih ljudi, dijelom visokoobrazovanih. Željeli su, kažu, mladima dati šansu da pokažu što znaju i mogu, ali da i oni od starijih nešto nauče. Korist je obostrana, a nakon pripravničkog nitko od njih nije izrazio želju da napusti poduzeće. U ITAS-u danas radi 240 ljudi, a ove će godine zaposliti još dvadesetak.

Prosječna plaća u tvrtki nešto je više od 3500 kuna. Zanimljivo je da su radnici sami kolektivnim ugovorom odredili radno vrijeme i druga prava koja se na kraju svake godine iznova korigiraju temeljem rezultata poslovanja.

– Još se nije dogodilo da smo prava iz kolektivnog ugovora smanjivali. Za to nema razloga jer je svatko od 170 radnika suvlasnika zapravo sam sebi gazda i odgovoran je za posao koji radi. Zahvaljujući takvom odnosu, uspjeli smo poslovanje stabilizirati i isplatiti sve vjerovnike, vratiti povjerenje dobavljača i kupaca naših proizvoda. Mi imamo iskustvo koje treba poštovati i koje može mnogim radnicima poslužiti kao primjer kako se mogu sačuvati radna mjesta – poručuje Varga.

Imaju KUD i nogometni klub

Mladi radnik Alen Kolačko za našeg obilaska pogona tvornice kazao je kako je sretan što je mogao u ITAS-u odraditi pripravnički staž u kojem je od mentora mnogo naučio.

– Nakon devet mjeseci dobio sam posao za stalno. Dobro je, a mislim da možemo još i više – ističe Alen, a slično razmišljaju i drugi radnici.

Mnoge se tvrtke hvale svojom društvenom odgovornošću, ali i to je u ITAS-u drugačije. Novac se ne razbacuje na projekte koji nikome ne znače ništa, nego na konkretne programe. Otkako su radnici suvlasnici, naime, poduzeće ima svoje kulturno-umjetničko društvo i malonogometni klub te time itasovci i sadržajno obogaćuju život sredine u kojoj proizvode.